KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI IL-MIĠJA TAR-REGOLI TAL-VJAĠĠI B'KOLLOX INKLUŻ FL-ERA DIĠITALI /* COM/2013/0513 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI IL-MIĠJA TAR-REGOLI TAL-VJAĠĠI B'KOLLOX INKLUŻ FL-ERA DIĠITALI 1. L-IVVJAĠĠAR B'KOLLOX INKLUŻ FL-UE FIS-SEKLU 21 B'xi 1,8 biljun negozju, l-iktar SMEs, li jimpjegaw madwar 5,2 % tal-ħaddiema kollha, it-turiżmu huwa settur importanti tal-ekonomij u għajn ta' tkabbir fl-Unjoni Ewropea. L-ivvjaġġar, it-turiżmu u s-setturi relatati huma responsabbli għal 10 % tal-PDG tal-UE[1]. L-UE hija l-ewwel destinazzjoni turistika tad-dinja, b'400 miljun wasla internazzjonali fl-2012[2]. L-Ewropej marru f'iktar minn biljun vaganza fl-2011[3], kważi 80 % minnhom fl-UE[4]. Minkejja l-kriżi ekonomika reċenti, il-wasliet turistiċi internazzjonali fl-UE komplew jiżdiedu (b'iktar minn 7 %) mill-2010 sal-2012, bħalma għamel l-għadd tal-vjaġġi ta' vaganza li għamlu l-Ewropej. Dan jagħmel it-turiżmu wieħed mis-setturi l-iktar reżiljenti tal-ekonomija tal-UE. Biex tiġi żgurata l-fiduċja fil-kwalità għolja tas-servizzi tal-ivvjaġġar mibjugħa jkun fejn ikun fis-suq tal-UE, il-liġi tal-UE tħares id-drittijiet tal-vjaġġaturi, partikolarment fir-rigward tal-vaganzi b'kollox inkluż. Imma s-suq tal-ivvjaġġar ġie ttrasformat, l-iktar mill-internet, minn meta ġiet adottata d-Direttiva dwar l-Ivvjaġġar B'Kollox Inkluż[5] iktar minn 20 sena ilu. Il-Kummissjoni trid twieġeb is-sejħiet mifruxa mill-industrija, mill-konsumaturi u mil-leġiżlaturi biex taġġorna d-Direttiva u tadattaha għall-era diġitali. B'konformità mal-istrateġija għat-turiżmu tal-UE[6], reviżjoni tad-Direttiva tgħin issaħħaħ it-turiżmu Ewropew billi taġġusta r-regoli eżistenti għall-imġiba mibdula tal-konsumatur, kif imħabbar mill-Aġenda Ewropea tal-Konsumatur[7] u mtenni mit-tieni Rapport dwar iċ-Ċittadinanza tal-UE[8]. Il-kopertura ta' kumbinazzjonijiet ġodda ta' servizzi ta' vvjaġġar se taffettwa 50 % tas-suq u għandha żżid il-fiduċja u s-sodisfazzjon tal-vjaġġaturi. 2. IL-QAFAS USA' TAD-DRITTIJIET TAL-UE GĦAL MIN IMUR VAGANZA Il-konsumaturi li jixtru servizzi ta' vvjaġġar individwali huma protetti minn firxa wiesgħa ta' regoli tal-UE u nazzjonali, kemm jekk jibbukkjaw permezz tal-aġent tal-ivvjaġġar lokali, u kemm jekk onlajn jew billi jċemplu. Ir-regoli tal-UE għandhom l-għan li jiżguraw li, bħala l-parti l-iktar vulnerabbli għall-kuntratt, speċjalment fl-ivvjaġġar, il-konsumaturi jgawdu minn sett ta' drittijiet ġenerali li jillimitaw il-problemi u jiggarantixxu servizz aċċettabbli mal-UE kollha. Meta jixtru vaganzi b'kollox inkluż jibbenefikaw minn iktar protezzjoni. · Drittijiet tal-konsumatur ġenerali qabel, waqt u wara x-xiri ta' vjaġġ Servizzi ta' vvjaġġar u turiżmu (bħall-akkomodazzjoni u l-kiri ta' karozza) huma koperti mil-liġi tal-konsumatur ġenerali tal-UE[9], jiġifieri l-konsumaturi li jagħmlu arranġamenti tal-ivvjaġġar huma protetti mill-prattiki inġusti madwar l-UE. In-negozjanti jridu juru l-prezz sħiħ tal-prodott, pereż. inklużi ħlasijiet lokali, taxxi u ħlasijiet tal-immaniġġar. Ir-reklamar ma jridx ikun qarrieqi jew iqarraq bil-konsumaturi billi jġegħelhom jixtru prodott li kieku ma kinux jixtru. Pereżempju, fil-websajts li juru l-prezzijiet u r-reviżjonijiet tal-klijenti, in-negozjanti ma jistgħux jagħmluha ta' konsumaturi jew jgħaddu informazzoni li ma tkunx materjalment preċiża[10]. Waqt li jbigħu servizzi ta' vvjaġġar onlajn, il-bejjiegħa jridu jagħtu tagħrif dettaljat, inklużi d-dettalji ta' kuntatt u deskrizzjoni tal-prodott. Ma jistgħux jużaw kaxex immarkati minn qabel li jwasslu biex il-konsumaturi jixtru servizzi addizzjonali[11]. Barra minn hekk, il-kuntratti għas-servizzi ta' vvjaġġar ma jridx ikollhom termini żleali. Pereżempju, il-bejjiegħ ma jistax jimponi termini li l-konsumatur ma kellu l-ebda opportunità reali li jaqra qabel ma ffirma l-kuntratt. B'mod ġenerali, jekk negozjant ibbażat fi Stat Membru ieħor jattira negozju (pereż. onlajn) fl-Istat Membru fejn jgħix, il-konsumaturi tal-UE jkunu mħarsa mil-liġi tal-konsumatur ta' pajjiżhom, u jistgħu jfittxu lin-negozjant, u jistgħu jiġu mfittxija biss f'pajjiżhom[12]. Pereżempju: Jean ibbukkja lukanda f'Mallorca permezz ta' websajt ta' reviżjoni tal-ivvjaġġar popolari. Wasal il-lukanda u sab li kamartu, li tħares lejn triq fuq wara, ma taqbilx mad-deskrizzjoni li kien hemm fuq l-internet, li skontha l-kmamar kollha kellhom gallarija b'veduta tal-baħar. Reklamar qarrieqi bħal dan huwa pprojbit mid-Direttiva dwar il-Prattiċi Kummerċjali Żleali. · Id-drittijiet tal-passiġġieri L-UE hija l-ewwel reġjun fid-dinja li għandha leġiżlazzjoni komprensiva dwar id-drittijiet tal-passiġġieri għall-mezzi kollha tat-trasport: bl-ajru, bil-ferrovija, bil-baħar, u b'tal-linja u bil-kowċ[13]. Id-drittijiet tal-passiġġieri huma bbażati fuq tliet prinċipji ewlenin: ebda diskriminazzjoni; informazzjoni preċiża u fil-ħin; u l-għajnuna immedjata u proporzjonata. Il-passiġġieri jridu jkunu infurmati bi drittijiethom qabel it-tluq, ikunu intitolati jieħdu flushom lura jew li jintbagħtu minn rotot differenti jekk il-vjaġġ tagħhom jiltaqa' ma' xi problemi, u jridu jirċievu għajnuna u, skont ċerti kundizzjonijiet, kumpens. Pereżempju: Maria bbukkjat titjira f’Ottubru biex tqatta' l-vaganzi tal-Milied mal-familja tagħha. Ġimgħa qabel ma kienet se titlaq, saret taf li l-linja tal-ajru kienet ħassret it-titjira tagħha minħabba nuqqas ta’ bejgħ ta’ biljetti. Billi l-linja tal-ajru ma setgħetx toffrilha titjira alternattiva, kellha tħallas kumpens. Il-kumpens ippermetta lil Maria tixtri biljetti ġodda ma’ linja tal-ajru differenti. · Drittijiet oħra mnaqqxa fil-leġiżlazzjoni tal-ivvjaġġar u t-turiżmu Fis-seħħ hemm leġiżlazzjonijiet oħra iktar speċifiċi biex iħarsu l-interessi tal-vjaġġaturi, bħar-Regolament 1008/2008[14], li jesiġi li l-prezzijiet tal-ajru jkunu ppubblikati bl-inklużjoni tat-taxxi u l-ħlasijiet kollha applikabbli, u d-Direttiva dwar it-Timeshares 2008/122/KE[15], li tistipula rekwiżiti ta' informazzjoni stretti u dritt ta' rtirar ta' 14-il jum għall-ħarsien tal-konsumaturi minn kuntratti li ma jixtiqux. · Drittijiet speċifiċi għal vjaġġaturi b'kollox inkluż Tours u vaganzi b'kollox inkluż huma kumbinazzjonijiet kumplessi ta' servizzi ta' vvjaġġar li tipikament jinkludu t-trasport u l-akkomodazzjoni u jistgħu jinkludu servizzi oħrajn, bħall-kiri ta' karozza jew eskursjonijiet. Peress li spiss ikunu involuti bosta fornituri tas-servizzi, problema b'servizz tista' taffettwa lill-oħrajn. Il-vjaġġatur jista' jsibha iebsa li jittratta ma' subkuntratturi minħabba l-ostaklu tal-lingwa jew differenzi kulturali fid-destinazzjoni tal-vaganza u, f'dawn il-każijiet, lanqas ma jkollu kuntratt mal-fornituri ta' servizzi varji. Dawn il-kundizzjonijiet, u d-dimensjoni transfruntieri ta' ħafna minn dawn is-servizz, wasslu lill-UE biex tintroduċi d-Direttiva dwar l-Ivvjaġġar b'Kollox Inkluż fl-1990. Id-Direttiva offriet ħarsien komprensiv li ma jeżistix għal xerrejja ta' servizzi ta' vvjaġġar individwali, billi l-bejjiegħ bl-imnut u/jew l-organizzatur ikunu responsabbli għall-prestazzjoni korretta tas-servizzi kollha fil-pakkett, u li jeħtieġ li l-vjaġġaturi b'kollox inkluż jingħataw flushom lura u jiġu rimpatrijati jekk il-fornitur tas-servizz responsabbli jfalli. L-10 DRITTIJIET EWLENIN MID-DIRETTIVA TAL-1990 DWAR L-IVVJAĠĠAR B'KOLLOX INKLUŻ 1. Tirċievi t-tagħrif kollu neċessarju dwar il-vaganza qabel ma tiffirma l-kuntratt. 2. Dejjem ikun hemm parti waħda (jew il-bejjiegħ bl-imnut jew l-organizzatur: l-isem u l-indirizz dejjem ikunu speċifikati fil-kuntratt) li tkun responsabbli għall-prestazzjoni tajba tas-servizzi kollha inklużi fil-kuntratt. 3. Tingħata numru ta' emerġenza jew punt ta' kuntatt fejn tista tikkuntattja lill-organizzatur jew lill-aġent tal-ivvjaġġar. 4. Tista' tittrasferixxi r-reżervazzjoni tiegħek fuq persuna oħra, jekk ma tkunx tista' tmur il-vaganza int. 5. Prezz il-vjaġġ tiegħek ma jistax jinbidel iktar tard minn 20 jum wara t-tluq, u qabel jista' biss f'sitwazzjonijiet limitati ħafna. 6. Tista' tikkanċella l-kuntratt u tieħu flusek lura jekk kwalunkwe waħda mill-elementi essenzjali tal-pakkett tal-ivvjaġġar ikunu nbidlu. 7. Jekk, qabel it-tluq, in-negozjant li jkun responsabbli għall-vaganza tiegħek jikkanċella l-pakkett, tista' tieħu flusek lura u kumpens, jekk xieraq. 8. Jekk wara t-tluq, partijiet importanti tal-pakkett ma jkunux jistgħu jiġu pprovduti, iridu jsiru arranġamenti alternattivi, bla ħlas ieħor, biex inti tkompli l-vaganza tiegħek. 9. Għandek id-dritt li tingħata għajnuna fil-pront jekk tkun f'diffikultà. 10. Jekk in-negozjant responsabbli jfalli, il-ħlasijiet bil-quddiem tiegħek jingħatawlek lura u, jekk il-vjaġġ tiegħek laħaq beda, tkun rimpatrijat. 3. IR-RIFORMA TAD-DIRETTIVA DWAR IL-VJAĠĠI BĦALA PAKKETT · Għaliex hemm bżonn ta' riforma? B'iktar u iktar nies imqabbda mal-internet[16], is-suq tal-ivvjaġġar mexa dejjem iktar lejn l-onlajn. Fl-2011, il-bejgħ tal-ivvjaġġar onlajn kienu jammontaw għal 35 % tar-reżervazzjonijiet tal-ivvjaġġar kollha; fix-xahar ta' Marzu 2013 biss, kważi 183 miljun ċittadin żaru websajt tal-ivvjaġġar onlajn[17]. Is-suq tal-ivvjaġġar ġie trasformat ukoll mil-liberalizzazzjoni tas-settur tal-linji tal-ajru, li wassal għal biljetti tal-ajru irħas u iktar aċċessibbli. Id-Direttiva dwar l-Ivvjaġġar B'Kollox Inkluż kienet adottata fi żmien meta n-nies kienu jmorru għand aġent tal-ivvjaġġar biex jixtru l-vaganzi tagħhom, tipikament bħala soluzzjonijiet b'kollox lest biex titlaq bid-dettalji koperti kollha. Illum, għalkemm 23 % tal-vjaġġaturi tal-UE għadhom jixtru pakketti tradizzjonali, irranġati minn qabel, iktar u iktar jew jixtru partijiet differenti mill-vjaġġ tagħhom separatament (54 % tal-Ewropej li marru vaganza fl-2011), jew jixtru vaganzi magħmula għalihom li jiġu rranġati minn negozjant wieħed jew iktar negozjanti marbutin ma' xulxin biex jissodisfaw il-bżonnijiet u l-preferenzi tagħhom[18]. Għalkemm tipiku tal-bejgħ onlajn, dan il-format huwa disponibbli wkoll minn aġenti tal-ivvjaġġar bil-ħanut li jgħaqqdu vaganza għall-klijenti tagħhom. Dawn l-"arranġamenti ta' vvjaġġar kombinati" llum jammontaw għal 23 % tas-suq tal-vaganzi, bejn wieħed u ieħor 118-il miljun vjaġġ fis-sena. Huma jinkludu arranġamenti tal-ivvjaġġar b'fatturi li l-vjaġġaturi tipikament jassoċjaw mal-pakketti kif ukoll arranġamenti fejn negozjant li joffri servizzi tal-ivvjaġġar sempliċement jiffaċilita r-reżervazzjoni separata ta' servizz tal-ivvjaġġar ieħor. Il-wasla ta' dawn it-tipi ġodda ta' vaganzi ħolqot ambigwitajiet, minħabba li kemm in-negozji u kemm il-konsumaturi jistgħu ma jkunux żguri jekk humiex koperti mil-leġiżlazzjoni. Fil-kawża Club Tour[19], il-Qorti tal-Ġustizzja tal-UE ddikjarat li kumbinazzjoni ta' servizzi turistiċi fornuti minn aġenzija tal-ivvjaġġar biex jissodisfaw it-talbiet speċifiċi ta' konsumatur sal-mument tal-konklużjoni tal-kuntratt hija koperta mid-Direttiva. Madankollu, l-applikazzjoni tad-Direttiva u din id-deċiżjoni, speċjalment għall-bejgħ onlajn, tqajjem kwistjonijiet legali kumplessi u wasslu għal kawżi fil-qrati tal-Istati Membri[20]. Fil-prattika, il-ħarsien legali jista' jvarja, skont kif, fejn u minn min l-arranġamenti ġew offruti għall-bejgħ, anke jekk il-komponenti tal-vjaġġ jistgħu jkunu identitiċi. Għadd ta' Stati Membri rreaġixxew għall-iżviluppi l-ġodda tas-suq b'modi differenti. Xi wħud[21] għandhom liġijiet li għandhom l-għan li jħarsu lill-konsumatur li jixtru servizzi speċifiċi li jixbhu l-vaganzi tradizzjonali b'kollox inkluż. Pereżempju, ir-Renju Unit reċentement irriforma l-ħarsien mill-insolvenza biex estendiha għall-operaturi li jbigħu titjiriet mhux domestiċi flimkien ma' tal-inqas servizz tal-ivvjaġġar wieħed (l-hekk imsejħa riforma "Flight Plus")[22]. Similarment, l-Isvezja teħtieġ protezzjoni mill-insolvenza għall-arranġamenti tal-ivvjaġġar li jikkonsistu f'servizzi ta' trasport u akkomodazzjoni separati li flimkien "jixbhu sostanzjalment tour b'kollox inkluż". U l-liġi Ġermaniża tqis il-perċezzjonijiet tal-konsumatur biex tivvaluta jekk kumbinazzjoni partikolari ta' servizzi tal-ivvjaġġar humiex koperti mir-regoli dwar il-pakketti. F'dan l-ambjent il-ġdid tas-suq, ir-regoli tal-UE ta' bħalissa ma għadhom jissodisfaw il-bżonnijiet tal-konsumaturi u tan-negozji. Ir-rekwiżiti legali differenti fost l-Istati Membri, pereż. dwar informazzjoni prekuntrattwali, responsabilità u ħarsien mill-insolvenza, ifissru li n-negozji għandhom iktar diffikultà biex jespandu l-operazzjonijiet tagħhom lil hinn mill-fruntieri. Għalhekk in-negozji tal-ivvjaġġar ma għadhomx qed jikkompetu fuq l-istess livell. Regoli differenti fi Stati Membri differenti jagħmluha diffiċli wkoll biex kumpaniji iżgħar ibigħu l-prodotti tagħhom minn naħa tal-fruntiera għall-oħra, li jwassal għal livell iktar baxx ta' għażla għall-konsumaturi. Id-Direttiva tiġġenera wkoll burokrazija żejda, pereż minħabba li r-regoli relatati mal-istampar tal-fuljetti huma antikwati. Il-kamp ta' applikazzjoni tad-Direttiva jfisser ukoll li l-konsumaturi jistgħu jitilfu l-flus meta jixtru prodotti tal-ivvjaġġar li ma jkunux koperti filwaqt li mingħalihom li jkunu protetti. PROBLEMI EWLENIN BID-DIRETTIVA EŻISTENTI · Sebgħa u sittin fil-mija taċ-ċittadini tal-UE ħasbu erronjament li kienu koperti meta xtraw dawn il-"pakketti ġodda". · Min juża "pakketti ġodda" għandu possibilità doppja li jkollu problema minn min juża pakketti tradizzjonali rranġati minn qabel. Hekk ukoll, jekk ikun hemm problema, l-ispiża medja għall-konsumatur huwa ta' kważi EUR 600, meta mqabbel ma' inqas minn EUR 200 għall-pakketti tradizzjonali. · It-telf kumplessiv għax-xerrejja tal-"pakketti l-ġodda" fl-UE hija ta' iktar minn EUR 1 biljun fis-sena. · Regoli frammentati u mhux ċari dwar ir-responsabilità ġuridika huma piż kemm fuq il-konsumaturi u kemm fuq in-negozji. · In-negozji madwar l-UE li jbigħu prodotti ta' vvjaġġar ekwivalenti mhumiex qed jikkompetu fl-istess livell. Il-ħarsien tal-konsumatur ġenerali u r-regoli tad-drittijiet tal-passiġġieri li japplikaw għas-servizzi tal-ivvjaġġar individwali ma jissodisfawx l-arranġamenti ta' vvjaġġar kombinati ġodda. B'hekk, hemm bżonn ċar għal leġiżlazzjoni li tindirizzahom. L-immodernizzar tar-regoli tad-Direttiva u li jiġu adattati għall-era tal-internet għalhekk iġib vantaġġi tanġibbli. · Kif tista' l-proposta timmodernizza r-regoli eżistenti? Il-proposta tiċċara d-Direttiva eżistenti u taġġornaha mal-iżviluppi ġuridiċi u fis-suq. L-ewwel nett, filwaqt li tibqa' tiffoka fuq il-"pakketti", hija għandha kamp ta' applikazzjoni usa' u tinkludi b'mod ċar arranġamenti ta' vvjaġġar kombinati użati komunement. Hija toħloq ukoll sistema flessibbli għall-ivvjaġġar fuq xogħol li jevita regolamentazzjoni żejda, billi vjaġġi fuq xogħol li jinxtraw b'kuntratt qafas mingħand negozjant li jispeċjalizza fl-arranġament ta' vjaġġi fuq xogħol ikunu esklużi. Pereżempju: Thomas ibbukkja titjira għat-Tajlandja direttament mill-websajt tal-linja tal-ajru X. Waqt li kien qed jibbukkja ġie offrut akkomodazzjoni f'lukanda. Huwa xtara ż-żewġ servizzi u ħallas prezz inkussiv fil-websajt tal-linja tal-ajru. Sieħbu James sadattant xtara l-akkomodazzjoni fl-istess lukanda u titjira mal-istess linja tal-ajru permezz ta' pakkett tal-ivjaġġar irranġat minn qabel offrut mill-Kumpanija tal-Vaganzi Y. Waqt li kienu t-Tajlandja, il-linja tal-ajru X falliet u t-titjira tagħhom lura tħassret. Thomas imbagħad kellu jagħmel l-arranġamenti tal-vjaġġ tiegħu hu stess biex jasal lura d-dar, ħaġa li swietlu EUR 700 apparti l-prezz tal-biljett oriġinali tiegħu. James, mill-banda l-oħra, ġie rimpatrijat mingħajr ma kellu jħallas xejn iktar peress li kien kopert mill-protezzjoni mill-falliment ta' Y. B'din il-proposta, Thomas ikun rimpatrijat mingħajr ħlasijiet addizzjonali — eżatt bħal James. It-tieni, il-proposta tiżgura trasparenza ikbar fis-suq billi l-vjaġġaturi kollha jkunu jistgħu jidentifikaw b'mod ċar jekk hux qed jiġu offruti pakkett jew le, b'hekk tiġi evitata l-konfużjoni. Hija taġġorna wkoll r-rekwiżiti ta' informazzjoni u tqis l-iżvilupp tal-liġi tal-konsumatur mill-1990 'il quddiem. It-tielet, il-proposta tħassar ir-regoli speċjali dwar il-fuljetti: bl-internet, jidher li hemm inqas bżonn ta' tagħrif speċifiku stampat. Ir-regoli ta' bħalissa wasslu biex in-negozji jistampaw mill-ġdid u bla bżonn il-materjal pubbliċitarju tagħhom u jġarrbu spejjeż żejda ta' madwar EUR 390 miljun fis-sena. Madankollu, il-proposta tiżgura li l-vjaġġatur xorta se jibqa' jirċievi l-informazzjoni ewlenija kollha qabel ma jiffirma kuntratt u li kull aħbar potenzjalment importanti wara dak il-mument, pereżempju bdil fl-itinerarju, ikun ikkomunikat lilu bil-miktub (inkluż b'email). Ir-raba', il-proposta tagħti lill-vjaġġaturi drittijiet ġodda ta' kanċellament. Filwaqt li jżommu d-drittijiet li għandhom issa biex jittrasferixxu l-kuntratt, il-konsumaturi se jkollhom id-dritt li jikkanċellaw il-kuntratt qabel it-tluq, sakemm iħallsu kumpens raġonevoli lill-organizzatur għall-ispejjeż li jkun ġarrab. F'każ ta' diżastri naturali, gwerer jew ġrajjiet serji simili fid-destinazzjoni, il-konsumaturi se jkollhom ukoll id-dritt li jikkanċellaw il-kuntratt mingħajr ma jħallsu kumpens. Ir-regoli dwar il-prezzijiet se jkunu iktar ġusti u iktar prevedibbli bl-introduzzjoni ta' limitu massimu ta' 10 % fuq iż-żidiet fil-prezz. Il-ħames, il-proposta tipprovdi rimedji iktar ċari u sistema aħjar ta' rimedju jekk xi ħaġa tmur ħażin, billi, mal-leġiżlazzjoni tal-UE adottata reċentement dwar is-soluzzjoni għat-tilwim alternattiv u onlajn, torbot regoli ġodda li jagħmlu lill-aġenti tal-ivvjaġġar responsabbli għall-iżbalji fir-reżervazzjoni u dispożizzjoni li tagħti lill-vjaġġaturi l-għażla li jindirizzaw l-ilmenti jew il-pretensjonijiet direttament permezz tal-bejjiegħ bl-imnut minn fejn ikunu xtraw il-vaganza tagħhom. Il-proposta tissemplifika wkoll ir-regoli dwar ir-responsabilità kuntrattwali. Il-vjaġġaturi xorta se jkollhom punt ta' kuntatt uniku jekk xi ħaġa tmur ħażin matul il-vaganza, imma peress li l-organizzaturi huma responsabbli għall-prestazzjoni tas-servizzi inklużi, iktar negozjanti se jkollhom inċentivi biex ikunu iktar diliġenti meta jagħżlu s-subkuntratturi. Jekk pakkett jinbiegħ permezz ta' bejjiegħ bl-imnut tal-UE imma l-organizzatur ikun ibbażat barra l-UE, il-vjaġġaturi se jkunu jistgħu jfittxu rimedju direttament mingħand il-bejjiegħ bl-imnut. Fl-aħħar nett, hija tiċċara r-regola tal-ħarsien mill-insolvenza, u tobbliga espliċitament lill-Istati Membri jiżguraw ir-rikonoxximent reċiproku tal-iskemi ta' ħarsien mill-insolvenza, f'mekkaniżmu ta' kooperazzjoni strutturata. Din is-soluzzjoni tqis evalwazzjoni reċenti tad-Direttiva dwar is-Servizzi[23], li wriet li xi Stati Membri xorta għadhom ma jaċċettawx il-kopertura tal-assikurazzjoni meħtieġa mill-operaturi turistiċi fl-Istat Membru tagħhom ta' stabbiliment, b'hekk iġegħluhom jiddupplikaw l-ispejjez minn naħa tal-fruntiera għall-oħra. F'xi ċirkostanzi, kull vjaġġatur ukoll li jkun ikkonkluda kuntratti separati ma' fornituri differenti ta' servizz permezz ta' intermedjarju se jibbenefika minn ħarsien mill-insolvenza. SunFun Travels, organizzatur tal-vjaġġi bbażat fil-Lussemburgu, uża ajruporti fil-Belġju, Franza, il-Pajjiżi l-Baxxi u l-Ġermanja għat-titjiriet tiegħu u jixtieq joffri l-pakketti tiegħu lill-konsumaturi li jgħixu f'dawn il-pajjiżi. Madankollu, SunFun Travels jiffaċċa problemi biex l-iskema ta' ħarsien mill-insolvenza tiegħu, kuntrattata fil-Lussemburgu, tkun aċċettata minn dawn l-Istati Membri l-oħra. SunFun Travels għalhekk s'issa baqa' ma rnexxilux jespandi l-attivitajiet tiegħu 'l barra mil-Lussemburgu. B'din il-proposta, se jkun jista' jagħmel dan, bis-saħħa ta' mekkaniżmu ta' kooperazzjoni msaħħaħ fost l-Istati Membri. IMPATT TAL-PROPOSTA FUQ VJAĠĠATURI · Kważi 120 miljun vjaġġatur li jixtru arranġamenti tal-ivvjaġġar kombinati se jiġu protetti, li huwa mistenni li jnaqqas it-telf lill-konsumaturi b’madwar EUR 450 miljun fis-sena[24]. · Meta tinxtara kumbinazzjoni ta' servizzi tal-ivvjaġġar, se jkun hemm l-obbligu li l-vjaġġaturi jiġu infurmati b'jekk il-pakkett hux kopert kollu kemm hu jew le. · Il-vjaġġaturi se jkunu jistgħu jifhmu aħjar x'tip ta' prodott ikunu qegħdin jixtru u l-livell ta' ħarsien li jirċievu. · Turisti li jixtru vjaġġ b'kollox inkluż ikollhom ħarsien aħjar mal-UE kollha, iktar flessibilità u sett ċar ta' rimedji jekk xi ħaġa tmur ħażin. IMPATT TAL-PROPOSTA FUQ IN-NEGOZJI · Hija se tagħmel il-kompetizzjoni fis-suq tal-ivvjaġġar iktar ġust, filwaqt li l-ispejjez ta' konformità jinżammu f'livell raġonevoli għal kulħadd (madwar EUR 8 il-pakkett, li jirrappreżenta tnaqqis fl-ispiża għall-fornituri tal-pakkett suġġett għad-Direttiva li hemm issa - u madwar EUR 3 il-persuna, għal dawk li qed ibigħu servizz ta' vvjaġġar kombinati megħjuna oħrajn[25]). · Għan-negozjanti li bħalissa huma suġġetti għad-Direttiva, spejjeż amministrattivi ta' madwar EUR 390 miljun fis-sena marbuta mar-regoli antikwati se jiġu eliminati[26]. · L-esklużjoni tal-ivvjaġġar fuq xogħol ġestit mid-Direttiva se twassal għal iffrankar ta' EUR 76 miljun fis-sena[27]. Dan jevita r-regolamentazzjoni żejda filwaqt li jiżgura li l-mikrointraprendituri, b'mod partikolari, jistgħu jkunu mħarsa jekk jagħżlu li jkunu. · Il-kummerċ transfruntieri se jkun iffaċilitat minn regoli komuni mal-UE kollha dwar l-informazzjoni, ir-responsabilità u r-rikonoxximent reċiproku ta' skemi ta' ħarsien mill-insolvenza. · Reazzjoni proporzjonata għall-iżviluppi ġodda tas-suq Matul l-aħħar 20 sena, is-suq tal-ivvjaġġar inbidel, kif inbidel il-qafas regolatorju tal-UE li japplika għalih. Illum, hemm fis-seħħ għadd ta' regoli tal-UE li ma kinux jeżistu meta ġiet adottata d-Direttiva u li jiżguraw protezzjoni għall-vjaġġaturi kollha. Madankollu, dawn ir-regoli ma jagħtux lill-vjaġġaturi l-ħarsien speċifiku li jeħtieġu meta jixtru t-tipi ġodda ta' kumbinazzjonijiet ta' servizzi tal-ivvjaġġar, li, minħabba l-kumplessità tagħhom, jista' jkollhom konsegwenzi multipli jekk xi ħaġa tmur ħażin. Bl-immodernizzar u l-addattament tal-kamp ta' applikazzjoni tal-ħarsien, se jkun possibbli li d-detriment tal-konsumatur li bħalissa jġarrbu x-xerrejja ta' dawn "l-arranġamenti tal-ivvjaġġar kombinati". Għalkemm iffaċċati b'iżjed kompetizzjoni, pakketti tradizzjonali jkomplu jattiraw miljuni ta' konsumaturi mal-UE kollha u lil hinn minnha. Il-ħsieb għal dawn ir-regoli speċifiċi għal prodotti ta' vvjaġġar kombinati jibqgħu validi, filwaqt li l-bidliet fil-mod kif in-nies jibbukkjawhom għandu jkun rifless fil-liġi. Kumplessivament, huwa kruċjali li konsumaturi jifhmu kompletament x'qed jiġi offrut lilhom u jistgħu jagħżlu kunfidentement l-arranġamenti tal-vjaġġ li jaqblu l-iżjed mal-bżonnijiet speċifiċi tagħhom. Huwa essenzjali li l-innovazzjoni tas-suq ikun ippriżervat u d-diversità ta' mudelli tan-negozju ġodda, speċjalment dawk onlajn, filwaqt li jiżguraw kompetizzjoni ġusta u trasparenti fost dawk kollha li jbigħu servizzi sostitwibbli. Għalhekk, il-proposta tipprova tfassal soluzzjoni mmirata u proporzjonata għat-tnaqqis tal-problemi attwali filwaqt li titqies bis-sħiħ il-qagħda speċifika tal-SMEs bħala fornituri u utenti tas-servizzi tal-ivvjaġġar. Fil-fatt, meta tqis li maġġoranza enormi (99 %) tal-operaturi tal-vjaġġi u l-aġenti tal-vjaġġi tal-UE huma SMEs (li 92 % minnhom huma mikrointrapriżi), il-proposta għandha l-għan li tnaqqas l-ispiż medja tal-offerti ta' pakketti tradizzjonali, bl-immodernizzar tar-regoli u tnaqqis tal-burokrazija. Billi l-operaturi kollha li joffru servizzi ta' vjaġġi sostitwibbli suġġett għall-istess regoli u spejjeż ta' konformità, il-proposta se terġa' ġġib lil kulħadd fl-istess livell, u l-SMEs se jgawdu minn dawn terġa' iktar mill-operaturi iktar kbar. Barra minn hekk, it-tneħħija tal-ostakli għall-kummerċ transfruntieri, permezz ta' regoli iktar uniformi dwar informazzjoni prekuntrattwali u mekkaniżmu ad hoc biex jiffaċilita r-rikonoxximent reċiproku ta' skemi ta' ħarsien mill-insolvenza, se jiftaħ iktar opportunitajiet għan-negozji, partikolarment lill-SMEs, biex jespandu l-attivitajiet tagħhom fi Stati Membri differenti. Fl-istess ħin, il-proposta tħalli lin-negozjanti kollha, kemm dawk onlajn u kemm dawk li mhumiex, liberi biex joffru s-servizzi tagħhom biex jiffaċilitaw l-arranġament tal-vaganzi bl-involviment tal-kumbinazzjoni ta' servizzi tal-ivvjaġġar separati, mingħajr ma jkunu responsabbli għal servizzi differenti. Madankollu, fl-interess tal-kompetizzjoni ġusta u sabiex il-konsumaturi jkunu mħarsa, l-obbligu li tiġi pprovduta biżżejjed evidenza ta' sigurtà għar-rifużjoni ta' ħlasijiet minn qabel u r-rimpatriazzjoni tal-vjaġġaturi fil-qasam tal-insolvenza għandhom japplikaw ukoll għal arranġamenti tal-ivvjaġġar megħjuna. Il-proposta għalhekk tqis is-sitwazzjoni speċifika tal-SMEs bħala xerrejja tas-servizzi tal-ivvjaġġar, billi tintitolahom għall-istess livell ta' ħarsien li jgawdu minnu l-konsumaturi individwali sakemm ma jkunux għażlu li jkollhom kuntratt ta' qafas speċifiku ma' kumpanija ta' ġestjoni tal-ivvjaġġar speċjalizzat. 4. KONKLUŻJONI Id-Direttiva tal-1990 dwar l-Ivvjaġġar B'Kollox Inkluż saħħet il-kwalità tas-servizzi tal-ivvjaġġar b'kollox inkluż imma hemm bżonn li tiġi aġġornata biex tkopri żviluppi tas-suq ġodda. Din il-proposta biex id-Direttiva tiġi emendata ssaħħaħ il-ħarsien tal-konsumatur bi spiża raġonevoli għall-industrija filwaqt li tħalli lin-negozji u lill-konsumaturi liberi li jagħżlu x'jixtiequ jixtru u jbigħu. Billi jitnaqqsu l-frammentazzjoni ġuridika u t-tisħiħ tar-rikonoxximent reċiproku, il-proposta se tneħħi l-ostakli għall-kummerċ transfruntieri, b'hekk trawwem il-komperizzjoni fost parteċipanti qodma u ġodda fis-suq li jbigħu prodotti tal-ivvjaġġar sostitwibbli. Dan se jagħmel is-suq iktar trasparenti, partikolarment is-suq onlajn, ħalli tiżdied il-fiduċja tal-vjaġġatur u tagħti spinta lid-domanda minn ġol-UE u minn barra l-UE, filwaqt li tiżdied iċ-ċertezza, il-flessibilità u l-għażla. Fiż-żminijiet ta' sfida li għaddejjin minnhom, dan is-sett ta' miżuri se jikkontribwixxu wkoll biex titjieb il-fiduċja tal-konsumatur u jagħtu spinta lit-tkabbir f'dan is-settur kruċjali tal-ekonomija tal-UE. [1] Il-komunikazzjoni tal-Kummissjoni L-Ewropa, l-ewwel destinazzjoni turistika fid-dinja - qafas politiku ġdid għat- turiżmu Ewropew, COM(2010) 352 finali, 30.6.2010. [2] UNWTO, World Tourism Barometer, Jannar 2013. [3] Statistics in focus 28/2012, Tourism in Europe, Results for 2011. [4] Stqarrija għall-Istampa tal-Eurostat, 139/2011. [5] Id-Direttiva tal-Kunsill 90/314/KEE tat-13 ta' Ġunju 1990 dwar il-vjaġġi kollox kompriż (package travel), il-vaganzi kollox kompriż u t-tours kollox kompriż [6] COM(2010) 352 finali, 30.6.2010. [7] Aġenda għall-Konsumaturi Ewropej - Spinta lill-fiduċja u lit-tkabbir, COM(2012) 225 finali, 22.05.2012. [8] EU Citizenship Report 2013 — EU citizens: your rights, your future, COM(2013) 269 finali, 08.05.2013. [9] B'mod partikolari, id-Direttiva tal-Kunsill 93/13/KEE tal-5 ta' April 1993 dwar klawżoli inġusti f’kuntratti mal-konsumatur, id-Direttiva 2005/29/KE tal-Parlament Ewropew u tal-Kunsill tal-11 ta' Mejju 2005 dwar prattiċi kummerċjali żleali u d-Direttiva 2011/83/UE tal-Parlament Ewropew u tal-Kunsill tal-25 ta' Ottubru 2011 dwar drittijiet tal-konsumatur. [10] Ara l-punti 18 u 22 tal-Anness I tad-Direttiva dwar il-Prattiċi Kummerċjali Żleali. [11] Minn Ġunju 2014 meta d-Direttiva 2011/83/UE tapplika mal-UE kollha. [12] Ara l-Artikolu 6 tar-Regolament (KE) Nru 593/2008 tal-Parlament Ewropew u tal-Kunsill tas-17 ta' Ġunju 2008 dwar il-liġi applikabbli għall-obbligazzjonijiet kuntrattwali (Ruma I), fir-rigward ta' liema liġi tapplika. Rigward il-ġuriżdizzjoni, ara l-Artikoli 15-17 tar-Regolament tal-Kunsill (KE) Nru 44/2001 tat-22 ta' Diċembru 2000 dwar ġuriżdizzjoni u rikonoxximent u eżekuzzjoni ta' sentenzi f'materji ċivili u kummerċjali Jeżistu ċerti eżenzjonijiet għal dawn ir-regoli, pereż. għall-kuntratti ta' trasport u ġarr jekk il-kuntratti ma jkunux parti minn pakkett. Għal interpretazzjoni ulterjuri tal-Artikolu 15(1)(c) u (3) tar-Regolament (KE) Nru 44/2001 fir-rigward tas-sit elettroniku ta' negozjant, ara d-deċiżjoni tal-Qorti tal-Ġustizzja tas-7 ta' Diċembru 2010 fil-Kawża C-585/08, Hotel Alpenhof. [13] Ara r-regolamenti dwar id-drittijiet tal-passiġġieri (ir-Regolamenti (KE) Nru 2004/261, (KE) Nru 1371/2007, (KE) Nru 1177/2010 u (KE) Nru 181/2011). [14] Ir-Regolament (KE) Nru 1008/2008 tal-Parlament Ewropew u tal-Kunsill tal-24 ta' Settembru 2008 dwar regoli komuni għall-operat ta' servizzi bl-ajru fil-Komunità. [15] Id-Direttiva 2008/122/KE dwar il-protezzjoni tal-konsumatur rigward ċerti aspetti ta’ kuntratti ta’ timeshare, kuntratti dwar prodotti ta’ vaganza għal perjodu fit-tul, kuntratti ta’ bejgħ mill-ġdid u kuntratti ta’ skambju. [16] Ħamsa u sittin fil-mija taċ-ċittadini tal-UE użaw l-internet tal-inqas darba fil-ġimgħa fl-2010 (Eurostat Data in Focus, 50/2010). [17] http://www.newmediatrendwatch.com/regional-overview/103-europe?start=2 , "Online Travel Market". [18] L-evoluzzjoni tas-suq kienet partikolarment qawwija f'ċerti Stati Membri, bħal fir-Renju Unit: skont id-dejta pprovduta minn operatur tas-suq ewlieni fir-Renju Unit, 98 % tal-passiġġieri li jivvjaġġaw għall-vaganzi b'titjiriet mir-Renju Unit kienu mħarsa mid-Direttiva fl-1997, imma llum dan in-numru sar ta' inqas minn 50 %. [19] Kawża C-400/00. [20] Pereż. il-kawżi ECJ C-400/00 (Club-Tour), ECJ C-178/94, C-179/94, C-188/94, C-189/94 C-190/94, CAA vs Travel Republic (UK), is-sentenza tal-Bundesgerichtshof Ġermaniż tat-30 ta' Settembru 2010 fil-kawża Xa ZR 130/08, u d-deċiżjoni Eerste Kamer Hoge Raad Olandiża tal-11 ta' Ġunju 2010 fil-kawża 08/04611, SGR vs ANVR. [21] Pereż. AUT, BE, BG, CZ, DE, DK, EE, FR, HU, UK, LT, LU, LV, PL, SE u NL — wieġbu kwestjonarju maħruġ bi tħejjija għal sessjoni ta' ħidma dwar ir-reviżjoni tad-Direttiva li saret fi Brussell fil-5 ta' Ġunju 2012. [22] http://www.caa.co.uk/default.aspx?pageid=12990. [23] Dokument ta' ħidma tal-persunal tal-Kummissjoni dwar ir-riżultat tal-verifiki tal-prestazzjoni tas-suq intern għas-servizzi (kostruzzjoni, servizzi għan-negozji u turiżmu), SWD(2012) 147 finali, 8.6.2012. Ara b’mod partikolari l-punt 3.1.4 u l-Anness 1. [24] Ara l-Valutazzjoni tal-Impatt li takkumpanja din il-proposta. [25] Ibidem. [26] Ibidem. [27] Ibidem.